**Elizabeth "Libba" Cotten** (syntymäsukunimeltään Nevills, 5. tammikuuta 1893 – 29. kesäkuuta 1987) oli yhdysvaltalainen folk- ja bluesmuusikko.

Cotten syntyi musiikilliseen perheeseen ja aloitti ensimmäisten kappaleiden soittamisen kahdeksanvuotiaana. Hän joutui lopettamaan koulunkäynnin jo yhdeksän iässä ja aloittamaan työskentelyn palvelijana, seuraten 13-vuotiaana äitiään kotipiian ammattiin. Hän säästi rahaa ensimmäistä kitaraansa varten, jonka sai ostetuksi 12-vuotiaana, opetellen soittamaan sitä itse. Cotten kirjoitti ensimmäiset kappaleensa teini-ikäisenä. Tällöin syntyi hänen kappaleensa Freight Train. Hän luopui kuitenkin kitaransoitosta nuorena, mentyään naimisiin ja saatuaan lapsia, jotta voisi omistautua perheelleen.

Elizabeth Cotten soitti seuraavan 40 vuoden aikana kitaraa hyvin harvoin ja epäsäännöllisesti. Hän päätyi työskentelemään säveltäjän ja kansanmusiikkiin erikoistuneen Ruth Crawford Seegerin perheeseen (perheen lapsiin kuuluivat muun muassa muusikot Peggy, Pete ja Mike Seeger). Cotten sai perheeltä innostusta ja opetteli soittamaan kitaraa uudestaan, aloittaen julkiset esiintymiset ja äänitykset ensimmäistä kertaa elämässään yli 60-vuotiaana.

Cottenin kitaratekniikka oli omaperäinen: hän soitti vasenkätisenä oikeakätisille tehtyä kitaraa, soittaen korkeat melodiat peukalollaan ja bassokielet muilla sormillaan. Tämä tapa tuli tunnetuksi muusikkopiireissä "Cotten-näppäilynä".

Mike Seeger alkoi tekemään ensimmäisiä kotiäänityksiä Cottenin kappaleista 1950-luvun jälkipuoliskolla. Nämä äänitykset muodostivat Cottenin ensimmäisen julkaiseman albumin, *Folksongs and Instrumentals with Guitar* (1958). Cottenin Freight Train -kappale muodostui standardiksi Englannin folkmusiikkipiireissä. Siitä tehtiin monta levytystä ja artistit laittoivat sen usein omiin nimiinsä. Cotten sai sen tekijänoikeudet takaisin vasta myöhemmin, Seegerin perheen avustuksella.

Cotten esiintyi lisääntyvässä määrin 1960-luvulla, folkmusiikin kiinnostuksen ollessa samalla korkea. Cottenin toinen albumi *Vol.2: Shake Sugaree* ilmestyi vuonna 1967, ja sen nimikappaleen lauluosuudet lauloi hänen lapsenlapsenlapsensa, 12-vuotias Brenda Joyce Evans (myöhemmin The Undisputed Truth -yhtyeen laulaja).

Cotten sai muusikonuransa aikana sen verran tuloja, että pystyi ostamaan Syracusesta, New Yorkista talon itselleen ja jälkeläisilleen. Hän jatkoi keikkailua vielä yli 80-vuotiaana. Cottenin vuoden 1983 livealbumi sai Grammy-palkinnon ja hänet hyväksyttiin Rock and Roll Hall of Fameen vuonna 2022, varhaisten vaikuttajien kategoriaan.

Diskografia
-----------

### Albumit

* Folksongs and Instrumentals with Guitar (1958)
* Vol.2: Shake Sugaree (1967)
* Vol.3: When I'm Gone (1979)
* Live! (1983)
* Shake Sugaree (2004, kokoelma)

Lähteet
-------

1. ↑  Alan B. Govenar: *Masters of traditional arts : a biographical dictionary*. Santa Barbara, Calif.: ABC-CLIO, 2001. 47644303. ISBN 1-57607-240-1, 978-1-57607-240-0, 1-57607-545-1, 978-1-57607-545-6.
2. ↑  Elizabeth Cotten – Masters of Traditional Arts *www.mastersoftraditionalarts.org*. Viitattu 8.4.2023.
3. ↑  Geoff Herbert | gherbert@syracuse.com: Syracuse folk legend Libba Cotten to be inducted into Rock and Roll Hall of Fame *syracuse*.  4.5.2022. Viitattu 8.4.2023. (englanniksi)
4. ↑  Jules Struck | jstruck@syracuse.com: A star after 60: Syracuse’s Elizabeth ‘Libba’ Cotten taught Jerry Garcia, Pete Seeger the meaning of folk music *syracuse*.  5.5.2022. Viitattu 8.4.2023. (englanniksi)
5. ↑  Internet Archive: *The remarkable lives of 100 women artists*. Holbrook, Mass. : Bob Adams, 1994. ISBN 978-1-55850-360-1. Teoksen verkkoversio (viitattu 8.4.2023).
6. ↑  Colin Larkin: *Cotten Elizabeth 'Libba'*. Oxford University Press, 2009-01-01. ISBN 978-0-19-531373-4. Teoksen verkkoversio (viitattu 8.4.2023). en
7. ↑
8. ↑  Elizabeth Cotten - Rock and Roll Hall of Fame Rock and Roll Hall of Fame. Viitattu 8. huhtikuuta 2023.

CommonsCommons
Wikimedia Commonsissa on kuvia tai muita tiedostoja aiheesta **Elizabeth Cotten**.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana
* SNAC
	+ 2
* IdRef

 |

 |